Om jonk te wees…
20 jaar later en hier staan ons steeds. Nou sterker, groter, beter en jonger as toe!
Vir 'n fees om jonger te word beteken dit dat dit 'n fees moet wees wat kan leer uit foute, weer kan probeer en veg vir nuwe moontlikhede. Dit is 'n fees wat weet wanneer om vir dit self te lag, wanneer dit vinniger of stadiger moet beweeg en wanneer dit 'n ander rigting in moet slaan. Hierdie wysheid het 'n vorentoe fokus juis omdat dit goed geanker is.
En dit is presies wat die US Woordfees oor die afgelope 20jaar gedoen het en wie die Fees vandag is.
Ons 20ste jaar beloof om 'n jaar te wees waar ons nuwe vriende deur nuwe produksies ontmoet; waar ons die tweede bestaansdekade betree met 'n terugblik op wat was; om ons nog meer te anker in ons diversiteit en om ons op verskeie maniere te inspireer. Daarom kan u daarna uitsien om inderdaad jonger te voel tydens die Fees.
Die impak van die Fees word wyd beleef. Dit is veral die impak van die mense van die Fees wat ons op 'n daaglikse basis inspireer om 'n groter verskil in ons samelewing te maak. En dit sal ons bly doen. Deur die kunste het ons dalk die beste kans om krities te reflekteer op onsself, ons land en ons toekoms.
Daar is dus inderdaad wysheid in ons jonkheid – met al die ander dinge wat daarmee gepaard gaan.
Dit is vir my 'n voorreg om deel van 'n span te wees wat ons volgende jaar jonk gaan laat en ek sien daarna uit om elkeen van julle daar te ontmoet.